URDHËR
Nr. 5080, datë 21.8.2017

PËR DELEGIM KOMPETENCE

Në mbështetje të nenit 102, pika 4 të Kushtetutës së Republikës së Shqipërisë, të neneve 28, 29 të ligjit nr. 44/2015, datë 30.4.2015, “Kodi i Procedurave Administrative të Republikës së Shqipërisë”, të
nenit 6 të ligjit nr. 9000, datë 30.12.2003, “Për organizimin dhe funksionimin e Këshillit të Ministrave”, të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së
Drejtësisë”, të ndryshuar, dhe të nenit 11 të ligjit nr. 90/2012, “Për organizimin dhe funksionimin e administratës shtetërore”,
URDHËROJ:

1. Delegimin e kompetencave të titullarit të Ministrisë së Drejtësisë, zëvendësministrit të Ministrisë së
Drejtësisë, znj. Etilda  Gjonaj (Saliu), për drejtimin administrativ të institucionit, me përjashtim të
kompetencave që ligji ia njeh shprehimisht Ministrit të Drejtësisë dhe që kërkojnë nxjerrjen e urdhrave apo udhëzimeve përkatëse.
2. Në ushtrim të kompetencave të titullarit të Ministrisë së Drejtësisë, sipas pikës 1 të këtij urdhri, zëvendësministri ushtron ndër të tjera këto përgjegjësi kryesore:
a) Trajton dhe nënshkruan përgjigjet zyrtare drejtuar institucioneve shtetërore, personave fizikë ose juridikë, publikë ose privatë, për të gjitha çështjet që janë brenda fushës së veprimtarisë së Ministrisë së
Drejtësisë dhe që lidhen me ushtrimin e funksionit të drejtimit administrativ të institucionit.
b) Ndjek dhe kontrollon veprimtarinë e nëpunësve të aparatit të Ministrisë së Drejtësisë, si dhe
institucioneve të varësisë së Ministrisë së Drejtësisë.
c) Ndjek bashkëpunimin ndërkombëtar në fushën penale dhe civile dhe në përputhje me marrëveshjet
ndërkombëtare, ku shteti shqiptar është palë, realizimin e marrëdhënieve juridiksionale me autoritetet kompetente të shteteve të tjera, si dhe me organizmat ndërkombëtarë, duke trajtuar dhe nënshkruar të
gjitha aktet që kanë të bëjnë me marrëdhëniet juridiksionale me jashtë.
ç) Është person i autorizuar për ushtrimin e përgjegjësisë për mbikëqyrjen e ligjshmërisë dhe për
ushtrimin normal të veprimtarisë së SHKBB-së.
d) Ndjek dhe përgjigjet për realizimin e politikës së përgjithshme shtetërore në fushën e drejtësisë.
dh) Kujdeset për organizimin dhe funksionimin e shërbimeve, që lidhen me sistemin e drejtësisë dhe veprimtarinë e institucioneve të varësisë së Ministrisë së Drejtësisë.
e) Bën ndarjen dhe mbikëqyr realizimin e detyrave nga nëpunësit e Ministrisë së Drejtësisë, në funksion të drejtimit dhe administrimit të përditshëm të veprimtarisë së Ministrisë së Drejtësisë.
ë) Kryen çdo detyrë tjetër të caktuar rast pas rasti nga Ministri i Drejtësisë.
3. Në ushtrimin e kompetencave sipas këtij urdhri, zëvendësministri ndihmohet dhe mbështetet nga
sekretari i Përgjithshëm i Ministrisë së Drejtësisë, ose personi që ushtron detyrat e tij në rast mungese, si dhe financohet nga buxheti i Ministrisë së Drejtësisë. Zëvendësministri ndalohet të nëndelegojë te një
organ i tretë kompetencat e përfituara përmes këtij akti delegimi.
4. Kompetencat e titullarit të Ministrisë së Drejtësisë, për çështjet e përcaktuar në pikat 1 dhe 2 të këtij
urdhri, do të ushtrohen nga data 23.8.2017 dhe deri në shfuqizimin e këtij urdhri. Zëvendësministri për ushtrimin e kompetencave sipas këtij urdhri, informon periodikisht Ministrin e Drejtësisë.
5.  Ngarkohet  sektori  i  arkiv-protokollit  dhe  redaktimit  gjuhësor,  për  njoftimin  e  këtij  urdhri, nëpunësve të aparatit të Ministrisë së Drejtësisë dhe të të gjithë titullarëve të institucioneve të varësisë.
6. Për zbatimin e këtij urdhri ngarkohet zëvendësministri i Ministrisë së Drejtësisë, znj. Etilda Gjonaj
(Saliu) dhe sektori i arkiv-protokollit dhe redaktimit gjuhësor.
Ky urdhër hyn në fuqi menjëherë dhe botohet në Fletoren Zyrtare.

